DA Den Europæiske Unions Tidende CE 84/795

(2004/C 84 E/0892)

SKRIFTLIG FORESPØRGSEL E-0463/04

af José Ribeiro e Castro (UEN) til Kommissionen

(23. februar 2004)

Om: Europa og terrorisme

Som svar på min forespørgsel E-1992/03 (1) EU's udtaler medlem af Kommissionen, António Vitorino, at EU's »indsats mod terrorismen (imidlertid) går længere end til blot at evaluere trusler«, ligesom han fremhæver, at der også skal tages hensyn til de forhold, der giver næring til terrorismen.

Kommissionen mener på dette felt at kunne spille en større rolle på dette særligt følsomme område, hvor EU bør anvende alle sine forhåndenværende redskaber: udvikling, handel, retlige og indre anliggender og andre aspekter i forbindelse med Barcelona-processen samt sikkerhedsforanstaltninger til bekæmpelse af dette fænomen.

Hvilken rolle mener Kommissionen, at den i praksis kan spille? Mener Kommissionen, at der er enighed blandt medlemsstaterne herom?

Hvordan vurderer Kommissionen den nuværende brug af de midler, EU har til sin rådighed? Hvilke er dens vigtigste prioriteter for en optimal udnyttelse af disse muligheder?

Svar afgivet på Kommissionens vegne af António Vitorino

(5. april 2004)

Kommissionens operationelle rolle/konsensus blandt medlemsstaterne

Generelt støtter EU det operationelle samarbejde i kampen mod terrorisme ved at fastlægge bedre former for oplysningsudveksling blandt politi og efterretningstjenester, der har ansvar for at bekæmpe terrorisme. Hvad angår Kommissionens specifikke rolle i operationelle foranstaltninger, deltager den aktivt i de relevante arbejdsgrupper, som Rådet har oprettet, og hvor foranstaltningerne til bekæmpelse af terrorisme udvikles. Kommissionen deltager blandt andet i den arbejdsgruppe om terrorisme (TWG) i Rådet, hvor terrortruslen mod EU vurderes hvert halve år, og den har ligeledes til opgave at definere nye samarbejdsinstrumenter.

Inden for retlige og indre anliggender (RIA) er der vedtaget adskillige lovgivningsforanstaltninger om operationelt samarbejde i kampen mod terrorismen, for eksempel Rådets rammeafgørelse af 13. juni 2002 om bekæmpelse af terrorisme (2) og Rådets henstilling af 26. april 2002 om multinationale ad hoc-grupper til udveksling af oplysninger om terrorister (3) i den forudgående undersøgelsesfase.

Gennemførelsen af Rådets rammeafgørelse vil gøre det lettere for politi og domstole at arbejde sammen, idet strafferetten i medlemsstaterne bliver rettet ind. Den vil også bidrage til et tættere samarbejde med tredjelandene og til forberedelse og anvendelse af internationale instrumenter til forebyggelse og bekæmpelse af terrorisme.

I overensstemmelse med bestemmelserne i afsnit VI i traktaten om Den Europæiske Union vedtages sådanne instrumenter altid enstemmigt af medlemsstaterne, hvilket afspejler medlemsstaternes enighed.

Om samarbejdet med landene i Nordafrika og Mellemøsten med hensyn til RIA skal det bemærkes, at som følge af henstillingerne fra udenrigsministrenes møde i Marseille (november 2000) blev der vedtaget et rammedokument om god regeringsførelse og retsstat af udenrigsministrene fra EU og dets 12 partnere i Middelhavsområdet på deres møde i Valencia i april 2002. I dokumentet var der opbakning til tanken om et regionalt program inden for retlige anliggender, bekæmpelse af narkotika, organiseret kriminalitet og terrorisme samt samarbejde i forbindelse med social integration af indvandrere, indvandring og personers bevægelighed.

Programmets fokus ligger på at tilskynde til reformer og samarbejde mellem forskellige retssystemer, bekæmpelse af kriminalitet og narkotika og at sikre en fælles tilgang til styringen af indvandrerstrømme, uden at den overordnede balance i partnerskabet forsvinder af syne, især hvad angår indvandringsspørgsmålet.

Programmet, som har et samlet budget på 6 mio. EUR, vil blive gennemført over tre år.

Programmet omfatter tre slags initiativer:

a) Oplæring af dommere, advokater og protokolførere og oprettelse af et permanent netværk for Europa og Middelhavsområdet med retlig oplæring rettet mod ledere af udannelsesinstitutioner eller institutter for dommeruddannelse (dommere og anklagere), advokater og retspersonale, juridisk administrativt personale eller personer med ansvar for uddannelse af dommere, advokater og retspersonale. Der er afsat 2 mio. EUR i programmet til disse initiativer.

b) Oplæring af politifolk og andre tjenestemænd med speciale i regionalt politisamarbejde, rettet mod personer med ansvar for centrale tjenestegrene, der arbejder med politiet, samt internationalt samarbejde, ledere af uddannelsesinstitutioner, politiskoler og lignende. Der er afsat 2 mio. EUR i programmet til disse initiativer, og der er indgået kontrakt med den europæiske politiskole (CEPOL) ved udgangen af februar 2004. Den første session med bekæmpelse af terrorisme finder sted i Frankrig i maj med deltagelse af politifolk fra Marokko, Tunesien, Algeriet, Italien, Spanien og Frankrig (og formentlig også fra Egypten).

c) Overvågning, analyse og prognosticering af indvandring i EU og partnerlandene i Middelhavsområdet med henblik på at udvikle og gennemføre indvandringspolitikker. Der er afsat 2 mio. EUR i programmet til disse initiativer, og den 1. februar 2004 blev der indgået kontrakt med Det Europæiske Universitetsinstitut.

Vurdering af de nuværende instrumenter og mulige forbedringer

Virkningen af de foranstaltninger, som Den Europæiske Union træffer i kampen mod terrorisme, afhænger af, om de håndhæves af de forskellige medlemsstater.

Kommissionen aflægger snart beretning om gennemførelsen af rammeafgørelsen af 13. juni 2002.

Den nyoprettede mekanisme til vurdering af retssystemerne og deres anvendelse på nationalt plan i kampen mod terrorisme (Rådets afgørelse af 28. november 2002), som Kommissionen deltager i, anvendes til at fastslå de nationale retssystemers muligheder for at bekæmpe terrorisme og vurdere samarbejdet mellem de forskellige medlemsstaters administrationer og organer på terrorområdet, især hvad angår retsinstanser, retshåndhævende myndigheder og efterretningstjenester. Der foretages også vurdering af det internationale samarbejde og gennemførelsen af EU's og FN's foranstaltninger til bekæmpelse af terrorisme, herunder gennemførelsen af EU's rammeafgørelse om bekæmpelse af terrorisme.

(1) EUT C 70 E af 20.3.2004, s. 70.

(2) EFT L 164 af 22.6.2002.

(3) Dokument 57156/02 Enfopol 19, rev. 6.